KIRJALLINEN KYSYMYS E-3480/02 esittäjä(t): Francesco Fiori (PPE-DE)ja Paolo Bartolozzi (PPE-DE) komissiolle. Oliiviöljy.



Virallinen lehti nro 161 E , 10/07/2003 s. 0094 - 0094



KIRJALLINEN KYSYMYS E-3480/02 esittäjä(t): Francesco Fiori (PPE-DE)ja Paolo Bartolozzi (PPE-DE) komissiolle (6. joulukuuta 2002) Aihe: Oliiviöljy Oliiviöljyn kaupan pitämistä koskevista vaatimuksista hyväksyttiin 13. kesäkuuta 2002 asetus (EY) N:o 1019/2002(1), ja se tuli voimaan 1. marraskuuta 2002. Asetuksessa säädetään, että öljyt on myytävä enintään viiden litran pakkauksissa, niissä on oltava kertakäyttöinen suljinjärjestelmä ja vaatimusten mukaiset pakkausmerkinnät. Asetuksella (EY) N:o 1964/2002(2) siirrettiin näiden säännösten soveltamisen alkamispäivää 1. päivään marraskuuta 2003. Oliiviöljyn suoramyyntijärjestelmä Italiassa koskee noin 300 000:ta tuottajaa ja 200 000:ta tonnia oliiviöljyä, josta lähes kaikki on ekstra-neitsytoliiviöljyä. Suoramyynti on osa maan kulttuuriperinnettä. Tuote hankitaan valmistajalta, ja samalla ostajat tutustuvat maaseudun pieniin tuottajiin ja kyliin. Tämä on hyvin tärkeä osa Italian yhteisöelämää. Suoramyynnissä oliiviöljy on yleensä pakattu suurempiin kuin viiden litran vetoisiin astioihin. Näin ollen kysymme komissiolta, pitääkö se mahdollisena, että säädetään näiden astioiden asettamisesta samaan asemaan niiden kanssa, joista säädetään saman asetuksen 2 artiklan toisessa kohdassa ja jotka on tarkoitettu ravintoloiden, sairaaloiden, ruokaloiden ja muiden vastaavien yhteisöjen käyttöön. Kyseisessä kohdassa sanotaan myös, että jäsenvaltiot voivat vahvistaa pakkausten enimmäisvetoisuudeksi enemmän kuin viisi litraa. (1) EYVL L 155, 14.6.2002, s. 27. (2) EYVL L 300, 5.11.2002, s. 3. Franz Fischlerin komission puolesta antama vastaus (9. tammikuuta 2003) Oliiviöljyn kaupan pitämistä koskevista vaatimuksista 13. kesäkuuta 2002 annettu komission asetus (EY) N:o 1019/2002(1) on vastaus suosituksiin, joita neuvosto esitti tarkasteltuaan komission kertomusta oliiviöljyn laatustrategiasta. Kyseistä asetusta muutettiin 4. marraskuuta 2002 annetulla komission asetuksella (EY) N:o 1964/2002(2) säännösten soveltamispäivämäärien mukauttamiseksi paremmin toimijoiden (tuottajat ja pullotusyritykset) vaatimuksiin. Muutetussa 12 artiklan 2 kohdan säädetään, että asetusta sovelletaan 1. päivästä marraskuuta 2002, lukuun ottamatta 2, 3, 5 ja 6 artiklaa, joita sovelletaan 1. päivästä marraskuuta 2003. Näin ollen velvoitetta pakata öljyt alle viiden litran suuruisiin säiliöihin, jotka pakkausmerkitään asetuksen mukaisesti, on lykätty 1. päivään marraskuuta 2003. Lisäksi ennen 1. päivää marraskuuta 2003 kaupan pidettyjä öljyjä voidaan myydä niiden viimeiseen käyttöpäivään saakka. Asetuksen (EY) N:o 1019/2002 2 artiklassa ei kielletä suoramyyntiä, mutta öljyjen laadun takaamiseksi ja öljyseoksiin liittyvien väärinkäytösten estämiseksi sekä kulutettaviksi tarkoitettujen öljyjen terveellisyyden varmistamiseksi kaikki öljy on myytävä alle viiden litran pakkauksissa, jotka on varustettu asianmukaisella suljinjärjestelmällä ja asetuksen mukaisilla pakkausmerkinnöillä. Pakkausten vetoisuudesta voivat poiketa ainoastaan öljyt, jotka on tarkoitettu kulutettaviksi ravintoloissa, sairaaloissa, ruokaloissa ja muissa vastaavissa yksiköissä. Öljyjä voidaan myydä yli viiden litran vetoisissa, tiiviisti suljetuissa pakkauksissa, jos jäsenvaltio antaa siihen luvan. Tuottajien tilallaan suoraan kuluttajille myymän öljyn osalta ei ole säädetty poikkeuksesta. Komissio on vakuuttunut, että tuottajan toimittaman öljyn laatua on suojeltava aina kuluttajalle toimittamiseen saakka. (1) EYVL L 155, 14.6.2002. (2) Oliiviöljyn kaupan pitämistä koskevista vaatimuksista annetun asetuksen (EY) N:o 1019/2002 muuttamisesta 4. marraskuuta 2002 annettu komission asetus (EY) N:o 1964/2002, EYVL L 300, 5.11.2002.